KIRJALLINEN KYSYMYS E-0840/02

esittäjä(t): Caroline Jackson (PPE-DE) komissiolle

(26. maaliskuuta 2002)

Aihe: EY:n perustamissopimuksen 151 artikla ja kulttuuriperintö suhteet kolmansiin maihin

Perustamissopimuksen 151 artiklan 2 kohdan mukaan toimet Euroopalle merkittävän kulttuuriperinnön säilyttämiseksi ja suojaamiseksi ovat mahdollisia Euroopan unionissa.

Hyvin monet Euroopan kulttuuriperintöön kuuluvat arkeologiset kohteet ja antiikin muistomerkit sijaitsevat valtioissa, joiden kanssa EU on solminut assosiaatio- tai muun sopimuksen.

Onko komissiolla politiikkaa, joka pyrkisi säilyttämään tärkeitä muistomerkkejä, esimerkiksi muinaiset kreikkalaiset ja roomalaiset kaupungit Välimeren alueella?

On paljon esimerkkejä siitä, miten moderni maatalous ja taloudellinen kehitys ovat tuhonneet merkittäviä muinaisjäännöksiä. Esimerkiksi Turkissa rakennettiin hiljattain Eufrat-joen varrelle Birecikin pato, joka tuhosi suuren osan Aleksanteri Suuren seuraajan vuonna 300 eKr. perustamasta Zeugman kaupungista. Vähän ennen veden nousua löydettiin lukuisia merkittäviä roomalaisia mosaiikkeja, mutta vain osa niistä ehdittiin pelastaa.

Katsooko komissio, että EU:lla on vastuu puuttua tämänkaltaisiin tapauksiin tarjoamalla resursseja, jotta pystyttäisiin auttamaan kohteiden suojelussa ja pelastamaan niistä se osa, joka on mahdollista pelastaa? Onko EU:lla Välimeren alueen ja muiden läheisten kumppaneiden kanssa solmimissaan sopimuksissa määräyksiä, joiden avulla viranomaisia voitaisiin auttaa, esim. tarjoamalla asiantuntija-apua ja tutkimusrahoitusta tällä alalla sekä laatimalla taloudellisen ja sosiaalisen kehityksen suunnitelmia, jotka myötävaikuttaisivat kulttuuriperinnön suojeluun? Mitä komissio voi tehdä edistääkseen kumppaneidensa tätä asiaa koskevia pyyntöjä?

Viviane Redingin komission puolesta antamayhteinen vastauskirjallisiin kysymyksiin E-0837/02, E-0839/02, E-0840/02 ja E-0841/02

(18. kesäkuuta 2002)

Euroopan yhteisön perustamissopimuksen 151 artiklan mukaan yhteisön toimivaltaan kuuluu kulttuuriyhteistyön edistäminen jäsenvaltioiden välillä ja tarvittaessa jäsenvaltioiden toiminnan tukeminen ja täydentäminen aloilla, joihin kuuluu Euroopan kannalta merkittävän kulttuuriperinnön säilyttäminen ja suojaaminen. Euroopan yhteisön Kulttuuri 2000 -puiteohjelma pyrkii tähän tavoitteeseen Euroopan kulttuuriyhteistyön hyväksi.

Komissio tukee kulttuurialaan liittyviä aloitteita, joihin kuuluu Euroopan yhteisön Kulttuuri 2000 -ohjelmassa mainittujen valintaperusteiden mukainen kulttuuriperinnön suojeleminen, säilyttäminen ja arvostuksen lisääminen. Puiteohjelma on kulttuuriyhteistyön yhtenäinen ohjelmointi- ja rahoitusväline vuosiksi 20002004. Yhteisön toimivaltaan ei kuulu jäsenvaltioiden kulttuuriperinnön sellaisen suojelemisen tukeminen, joka ei liity olemassa oleviin ohjelmiin ja aloitteisiin. Yhteisö ei voi myöskään tukea kulttuuriperinnön suojelemista kolmessa Euroopan talousalueen ETA:n tai Euroopan vapaakauppaliiton EFTA:n maissa sekä Keski- ja Itä-Euroopan maissa, joiden assosiaationeuvostoissa on tehty erityiset päätökset maiden osallistumisesta puiteohjelmaan olemassa olevista ohjelmista ja aloitteista riippumatta. On myös tärkeää huomata, että suojelujärjestelmät kuuluvat läheisyysperiaatteen mukaisesti yksinomaan jäsenvaltioiden toimivaltaan. Arvoisa parlamentin jäsen voi saada asiasta lisätietoa Internet-sivustoilta http://europa.eu.int/comm/culture/eac/index_fr.html.

Kulttuuri 2000 -ohjelmassa yhteistoiminta kansainvälisten kulttuurijärjestöjen kesken on mahdollista. Tällaisia järjestöjä ovat Unesco ja Euroopan neuvosto, jotka osallistuvat puiteohjelman yhteiseen rahoitukseen ja noudattavat jokaisen mukana olevan laitoksen tai järjestön sääntöjä puiteohjelmassa mainittujen kulttuuritoimien ja -tapahtumien järjestämisessä. Yhteiset toimet, esimerkiksi eurooppalaisen kulttuuriperinnön päivät, perustuvat komission, Euroopan neuvoston ja Unescon väliseen kirjeenvaihtoon(1).

Komissio tukee Euroopan tiedesäätiön, Icomoksen ja muiden parlamentin jäsenen mainitsemien laitosten kulttuuriyhteistyöaloitteita, joihin kuuluu Euroopan yhteisön Kulttuuri 2000 -ohjelmassa mainittujen valintaperusteiden mukainen kulttuuriperinnön suojeleminen, säilyttäminen ja arvostuksen lisääminen. Komissio haluaa muistuttaa parlamentin jäsentä siitä, että vuoden 2003 hankkeiden ehdotuspyyntö julkaistaan virallisessa lehdessä huhti-kesäkuun aikana 2002.

Lisäksi komissio haluaa muistuttaa parlamentin jäsentä siitä, että Kulttuuri 2000 -ohjelman ehdotuspyynnössä vuodelle 2004 painotetaan kulttuuriperintöön liittyviä hankkeita. Kulttuuriperinnön alaan kuuluvat kulttuurihistoriallisesti arvokkaat rakennukset, esineet ja paikat, historialliset arkistot ja kirjastot, arkeologiset löydökset, vedenalainen kulttuuriperintö, kulttuurikohteet ja kulttuurimaisemat.

Euroopan yhteisön tutkimusta, teknologista kehittämistä ja esittelyä tarkoittavia toimia koskevan viidennen puiteohjelman (19982002) avaintoiminnossa huomisen kaupunki ja kulttuuriperintö on tuettu Euroopan yhteisen kulttuuriperinnön säilyttämistä, suojelemista ja parantamista käsitteleviä tutkimushankkeita. Komission tukemista hankkeista on saatavissa tietoa Internet-sivustoilla http://www.cordis.lu/eesd/ka4/library.htm.

Kuudes puiteohjelma (20022006) koskee eurooppalaisen ja kansallisen tutkimuksen sekä kansainvälisten järjestöjen tutkimuksen välisiä suhteita. Puiteohjelmassa ja etenkin sen erityisohjelmassa eurooppalaisen tutkimusalueen perustan lujittaminen tuetaan kansallisen tai alueellisen tutkimustoiminnan yhteistyötä ja yhteensovittamista. Näin ollen ohjelman osanottajat voivat ymmärtää kansalliset tutkimusyksiköt sellaisina julkisina tai yksityisinä tutkimusorganisaatioina ja muina laitoksina, jotka toimivat eurooppalaisella tasolla, kuten esimerkiksi Euroopan tiedesäätiössä.

(1) Yhteistyö Unescon ja EU:n välillä perustuu kirjeenvaihtoon, joka alkoi syyskuussa 1964 ja jatkui joulukuussa 1972 sekä huipentui helmikuussa 1996 allekirjoitettuun sopimukseen Euroopan komission ja Unescon yhteistyön säännöistä.